फरीदाबाद. सिकुड़ते ग्राउंड और भागमभाग भरी जिंदगी में जिम व्यवसाय ने कुछ ही सालों में अहम जगह बना ली है। इसकी बढ़ती मांग के कारण ही यह व्यवसाय खूब फल फूल रहा है। आप यह सुनकर चौंक जाएंगे कि इस व्यवसाय में हर महीने करीब 30 करोड़ रुपए का कारोबार होता है। 90 फीसदी जिम ऐसे हैं, जिनका न रजिस्ट्रेशन है और न उनके पास सेल टैक्स, सर्विस टैक्स नंबर। जिम के रखरखाव पर खर्च होने वाली रकम के बाद सारी आमदनी जिम संचालक की जेब में ही जाती है।
जिम के लिए मशीन बनाने वाली भारतीय फैक्ट्रियों में अधिकांश उद्यमी माल की डिलीवरी घरेलू प्रयोग के हिसाब से देते हैं। इससे भी सरकार को राजस्व की मोटी चपत लगती है। जिम व्यवसाय पर यदि सरकार की तरफ से कोई कंट्रोलिंग एजेंसी निर्धारित हो तो सरकार व युवाओं को पहुंच रही क्षति को रोका जा सकता है।
90 % बिना पंजीकरण के चल रहा जिम व्यवसाय
जिले में लगभग 5000 से अधिक जिम हैं। इनमें से करीब 4500 अपंजीकृत हैं। मुनाफा कमाने के लिए हर जिम संचालक का अपना तरीका है। जिनमें मार्केटिंग स्किल हैं, वे अपने जिम में ट्रेनर (लेकिन सर्टिफाइड नहीं) व अलग-अलग ट्रेनिंग के अलावा अन्य सुविधाएं मुहैया कराने के नाम पर प्रत्येक से 5 से 10 हजार रुपए तक वसूल रहे हैं। कुछ ऐसे हैं, जिनमें मार्केटिंग स्किल नहीं हैं तो भी वे 1000 रुपए से 2000 रुपए प्रति व्यक्ति प्रति महीना वसूल रहे हैं। जिम व्यवसाय से जुड़े 10 से अधिक लोगों से बातचीत करने के बाद पता चला कि फरीदाबाद जिले में अपंजीकृत जिम चला रहे संचालक अनुमानित 25 करोड़ रुपए की मासिक कमाई कर रहे हैं।
चार तरह के चल रहे हैं जिम
जिम की पहली श्रेणी वह हैं, जो व्यावसायिक दृष्टि से आईएसओ सर्टिफाइड और सेल टैक्स व सर्विस टैक्स नंबर लेकर सरकार को टैक्स चुका रहे हैं। दूसरी श्रेणी में वे जिम हैं, जो कर निर्धारण संबंधी सभी शर्तों काे पूरा करते हुए किसी चर्चित जिम की फ्रेंचाइजी लेकर व्यवसाय कर रहे हैं। तीसरी श्रेणी के जिम को बॉडी बिल्डिंग प्रतियोगिता में हिस्सा लेकर जिला स्तरीय, प्रदेश स्तरीय प्रतियोगिता जीत चुके युवा अपने नाम से ही जिम चला रहे हैं। चौथी श्रेणी में ऐसे जिम हैं, जो गली-मोहल्लों में खुले हैं।
पैकेज सिस्टम : जिम की श्रेणी, गुणवत्ता, सर्विस, सुविधाओं के हिसाब के लिहाज से पैकेज की दर अलग-अलग हैं। यह दर 10 हजार रुपए प्रति व्यक्ति, प्रति महीना से लेकर 30 हजार रुपए प्रति व्यक्ति, प्रति महीना वसूली जाती है। पैकेज लेने वाले को पर्सनल ट्रेनिंग, प्लेटिस वर्कआउट, फंक्शनल ट्रेनिंग, क्रॉस फिट ट्रेनिंग, एथलेटिक ट्रेनिंग के अलावा जिम में लॉकर, शॉवर, स्टीम बॉथ, मसाज थेरेपी जैसी फर्स्ट क्लास सुविधाएं मुहैया कराई जाती हैं।
पर्सनल ट्रेनिंग : पैकेज से अलग पर्सनल ट्रेनिंग के नाम पर जिम संचालक एक निजी ट्रेनर मुहैया कराता है। निजी ट्रेनर के लिए प्रतिदिन के हिसाब से 500 रुपए प्रति घंटा चुकाना होता है। इसके बदले पर्सनल ट्रेनर उसका वेट रिड्यूस करना, उसका डाइट चार्ट बनाना, उसका लक्ष्य तय करना, उसके लिए वर्कआउट के घंटे निर्धारित करना इत्यादि बताएगा।
प्लेटिस वर्कआउट : जो लोग विधियुक्त योग नहीं कर पाते हैं, उन्हें जिम के माहौल में योग सरीखी एक्सरसाइज कराने की ट्रेनिंग दी जाती है। जिम संचालक ट्रेनर के लिए अलग से चार्ज लेता है।
फंक्शनल ट्रेनिंग : इस ट्रेनिंग में व्यक्ति को कोई भी वेट और हैवी एक्सरसाइज नहीं कराई जाती बल्कि पीटी टाइप की सूक्ष्म एक्सरसाइज कराई जाती है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva